Feestyd-oordenking: Sing 'n lied van dankbaarheid dié Kersdag | Maroela Media
En Maria het gesê: "Ek besing die grootheid van die Here, ek juig oor God, my Verlosser, omdat Hy na my in my geringheid omgesien het. Kyk, van nou af sal elke nuwe geslag my gelukkig noem." – Lukas 1:46-48
Ivor Swartz, leraar van Oosterlig-gemeente in Pretoria en skrywer van Die verlore seun vannie gaatjie, het 'n spesiale boodskap vir Kersdag vir Maroela Media opgeneem.
Ek wil julle almal 'n geseënde Kersfees toewens in 'n jaar waar die wêreld deur die Covid-19-pandemie tot stilstand geruk is.
Ons vier vandag die deel van ons geloofbelydenis wat sê God het gekies om in die menslike storie in te klim en menslike vorm aan te neem in die persoon van Jesus Christus van Nasaret.
Dit is goeie nuus wat al langer as tweeduisend jaar mense se lewe verander. Dit is goeie nuus wat nooit sal kan verander nie, al verander die tye en omstandighede om ons. Dit is hierdie nuus wat ons 'n ewigheidsperspektief gee, selfs in 'n moeilike en uitdagende jaar soos dié van 2020. Met so 'n ewigheidsperspektief kan jy erken jou lewe is dalk nou in die moeilikheid, maar jy kyk nie net teen die hier en nou vas nie, want jy weet God staan aan die einde van dit alles.
Hier in 2020 was daar baie dinge wat ons moedeloos gemaak het, maar dit is juis dan wanneer die boodskap dat Jesus vir ons mens geword het so baie kan beteken. God weet waardeur ons gaan. Hy het gekies om in menslike vorm te kom en kan Hom identifiseer met menslike angs, pyn en swakheid, asook menslike verhoudings. God weet hoe ons voel.
My gebed is dat jy ondanks die onsekerheid van 'n onbekende 2021 'n loflied van dankbaarheid op hierdie Kersdag saam met jou geliefdes sal sing. Kom ons sing 'n lied van dankbaarheid dat God 'n Joodse paartjie uitgekies het om die Verlosser van die mensdom te dra.
Hier is Swartz se gedig, As jy sing:
'n Kind is gebore in stille Bethlehem.
Met geen gender-reveal, baby-shower, of een week oue foto's op Facebook nie, sak die son op dié verlate dorpie.
Oorvol, stowwerig en op 'n mespunt.
Maar 'n ander Lig kom nader.
Van 'n krip tot 'n kruis,
'n Graf tot 'n Huis –
En 'n veilige hawe ook teen die storm van 2020 – toe die kerk se deure vir lank gesluit was en ons te veel toiletpapier en te min wyn gekoop het.
Dit was 'n wilde jaar, maar steeds sal ons sing!
Ons sing vir dié wat 'n geliefde verloor het,
Sing ook vir jou eie uitgeweke kinders
Wat die Afrika-son moes groet.
Sing omdat Hoop 'n Naam het:
En mag jy sing omdat Hoop jou roep om soos die Bethlehem-ster
Vir 'n donker wêreld te wys,
Die Lig op die pad was nog altyd 'n kruis.
Die verlore seun vannie Gaatjie is deur Lux Verbi, 'n druknaam van NB-Uitgewers, uitgegee. Lees Maroela Media se onderhoud met Ivor Swartz hier en 'n uittreksel van die boek hier.